22. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 95 της 4/16 Φεβρ. 1965 (ΦΕΚ Α΄ 25) Περί καθορισμού των προσόντων και των επαγγελματικών δικαιωμάτων των πτυχιούχων των Μέσων Τεχνικών Σχολών Εργοδηγών, ειδικότητος Δομικών έργων και σχεδιαστών. Έχοντες υπ’ όψιν τας διατάξεις του άρθρ. 6 του Ν.Δ. 4434/1964 και την υπ’ αριθ. 851/1964 γνωμοδότησιν του Συμβουλίου της Επικρατείας, προτάσει των Ημετέρων επί της Εθνικής Παιδείας και Θρησκευμάτων και Δημοσίων Έργων, Υπουργών, απεφασίσαμεν και διατάσσομεν: Άρθρ.1.-1.Τα των προσόντων και των επαγγελματικών δικαιωμάτων των πτυχιούχων, των Μέσων Τεχνικών Σχολών, Τεχνικών Βοηθών Εργοδηγών, Δημοσίων και ανεγνωρισμένων Ιδιωτικών, των ιδρυθεισών ή ιδρυομένων συμφώνως προς τας διατάξεις του άρθρ. 16 του Ν.Δ. 3971/1959, ως και των δυνάμει του άρθρ. 1 του Ν.Δ. 3973/1959 εκ του Υπουργείου Βιομηχανίας μεταφερθεισών εις το Υπουργείον Εθνικής Παιδείας ειδικοτήτων Εργοταξίου Δομικών Έργων ή Οικοδόμων, και Δημοσίων Έργων, και Σχεδιαστών, διαφυλασσομένων των εξ άλλων διατάξεων παρεχομένων δικαιωμάτων, καθορίζονται κατά τα εν τοις επομένοις άρθροις διαλαμβανόμενα. Άρθρ.2.-Εις τας υπό των Οργανισμών των Δημοσίων Υπηρεσιών, των Υπηρεσιών Δήμων και Κοινοτήτων και των πάσης φύσεως Νομικών Προσώπων Δημοσίου Δικαίου, ως και των Οργανισμών, Επιχειρήσεων και Εκμεταλλεύσεων κοινής ωφελείας ή παραχωρηθεισών δημοσίων υπηρεσιών, προβλεπομένας θέσεις Εργοδηγών και Τεχνικών Βοηθών ειδικότητος Δομικών, Συγκοινωνιακών, Υδραυλικών ή λιμενικών έργων ή Τοπογράφων ή εις θέσεις Σχεδιαστών, προσλαμβάνονται εφεξής μόνον πτυχιούχοι των Μέσων Τεχνικών Σχολών Εργοδηγών του άρθρ. 1 του παρόντος, ειδικότητος Οικοδόμων και Δημοσίων Έργων ή Εργοταξίου Δομικών Έργων, ή ειδικότητος Σχεδιαστών, αντιστοίχως. Άρθρ.3.-1.Ανάδοχοι Δημοσίων Έργων, έργων Νομικών Προσώπων Δημοσίου Δικαίου ή έργων χρηματοδοτουμένων εκ του Κρατικού Προϋπολογισμού ή του προϋπολογισμού των Δημοσίων Επενδύσεων καθ’ οιονδήποτε τρόπον ή τύπον, υποχρεούνται να προσλαμβάνουν ως εργοδηγούς κατά ποσοστόν 50% τους έχοντας πτυχίον ειδικότητος Εργοταξίου Δομικών Έργων ή Οικοδόμων και Δημοσίων Έργων, των εν τω άρθρ. 1 Τεχνικών Σχολών και κατά ποσοστόν 50% εμπειροτέχνας – εργοδηγούς, εκ των κατά την δημοσίευσιν του παρόντος Δ/τος ευδοκίμως και αποδεδειγμένως εργαζομένων ως εμπειρικών εργοδηγών. Δια την εφαρμογήν της παρούσης διατάξεως το Υπουργείον Δημοσίων Έργων θέλει χορηγήση αδείας Εμπειροτεχνών – Εργοδηγών εις τους ασκούντος σήμερον το εν λόγω επάγγελμα εφ’ όσον αποδεικνύουν 5ετή αποκλειστικήν εις ταύτα απασχόλησιν, απαγορευομένης εφεξής της χορηγήσεως τοιαύτης αδείας εμπειροτέχνου – εργοδηγού εις οιονδήποτε και δι’ οιανδήποτε αιτίαν. Εξαιρετικώς εις τους κατά την δημοσίευσιν του παρόντος, ασκούντας επί 3ετίαν το επάγγελμα του εμπειροτέχνου – εργοδηγού, δύναται να χορηγηθή η ανωτέρω άδεια άμα τη συμπληρώσει 5ετίας. Μετά την καθ’ οιονδήποτε τρόπον έξοδον εκ του επαγγέλματος των αδειούχων εμπειροτεχνών – εργοδηγών, οι προσλαμβανόμενοι εργοδηγοί δέον υποχρεωτικώς να έχουν πτυχίον των εν άρθρ. 1 Τεχνικών Σχολών. 2.Αι διατάξεις της παρ. 1 του παρόντος Δ/τος, έχουν εφαρμογήν και δια τους εργολάβους και λοιπούς κατασκευαστάς ιδιωτικών έργων τους απασχολούντας πλέον των δύο εργοδηγών. 3.Εις τους κατά τας διατάξεις του παρόντος προσλαμβανομένους πτυχιούχους εργοδηγούς ανατίθεται ο έλεγχος των επιμετρικών στοιχείων, η σύνταξις πιστοποιήσεων, η επί τόπου συνεχής επίβλεψις της εκτελέσεως του έργου, ο εργοταξιακός και εργαστηριακός έλεγχος των υλικών, η τήρησις λεπτομερούς ημερολογίου και η ενημέρωσις του επιβλέποντος δια τα κατά την απουσίαν του συμβαίνοντα. 4.Εις τους πτυχιούχους των Σχολών του άρθρ. 1 ειδικότητος εργοταξίου Δομικών Έργων ή Οικοδόμων και Δημοσίων Έργων, χορηγείται πτυχίον εργολήπτου ιδιωτικών έργων α)Α΄ τάξεως, αντιστοίχου προς το αυτό πτυχίου εργολήπτου Δημοσίων Έργων, μετά πενταετή πείραν εις οικοδομικάς εργασίας και β)Β΄ τάξεως αντιστοίχου προς το αυτό πτυχίον εργολήπτου Δημοσίων Έργων, μετά δεκαετή ευδόκιμον εργασίαν εργοταξίου. Ο έλεγχος και η αφαίρεσις των κατά τας διατάξεις της παρούσης παραγράφου χορηγουμένων πτυχίων διενεργείται καθ’ ον τρόπον προβλέπεται και δια τους έχοντας αντίστοιχα πτυχία εργολήπτου δημοσίων έργων.